הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 66, 2017-06-20 12:30

מכלוף מיקי זוהר: שלום לכולם, אני מתכבד לפתוח את ישיבת הוועדה לצדק חלוקתי ולשוויון חברתי.

מכלוף מיקי זוהר: הנושא שלפנינו היום הוא מנותקים במדבר – מחסור בתשתיות תקשורת וסלולר באזור הערבה.

מכלוף מיקי זוהר: אנחנו מדברים היום על אזור הערבה, אבל אנחנו יודעים שיש עוד אזורים רבים במדינת ישראל שטרם קיבלו את המענה לתקשורת סלולרית, וכולם לא נמצאים במרכז הארץ, למי שתהה.

מכלוף מיקי זוהר: אנחנו מדברים על אזורי ההתיישבות ביהודה ושומרון ועל חלקים גדולים בצפון הארץ, שלא קיבלו כיסוי סלולרי.

מכלוף מיקי זוהר: צריך לומר מראש שאנחנו יודעים שחברות הסלולר עומדות בדרישות של משרד התקשורת לכיסוי מיטבי, לאחוז מסוים שהמשרד קבע, אם אינני טועה 99%.

<רן שטרית: בנייח.

<רן שטרית: בנייד 92%.

מכלוף מיקי זוהר: הם עומדים בדרישות של משרד התקשורת.

מכלוף מיקי זוהר: יכול להיות שהגיעה העת להגדיל את אחוזי הכיסוי או לתת פתרון אחר, אבל כעובדה אפשר לקבוע שישנם מקומות רבים במדינת ישראל שאין בהן קליטה סלולרית.

מכלוף מיקי זוהר: קליטה סלולרית היא היום מצרך שגם מציל חיים.

מכלוף מיקי זוהר: לאור האירוע שקרה לאחרונה באזור הערבה – נמצאת פה הגב' גדיש, אלמנתו של עוזי גדיש שבעלה נקלע לסיטואציה באזור הזה ולא הייתה לו קליטה סלולרית.

מכלוף מיקי זוהר: לא היה שם מישהו שיכול היה להציל אותו בגלל הנושא של הקליטה הסלולרית – אנחנו חושבים שהסוגיה הזאת הפכה להיות מאוד מאוד רלוונטית עד לכדי דיון היום פה בכנסת.

מכלוף מיקי זוהר: תכף נשמע את האנשים, נשמע אתכם וגם את הגורמים הרלוונטיים.

מכלוף מיקי זוהר: ראשון הדוברים הוא ד"ר אייל בלום, ראש המועצה האזורית ערבה תיכונה.

מכלוף מיקי זוהר: נשמע אותך ולאחר מכן אני רוצה לשמוע בהרחבה את הגב' גדיש.

<אייל בלום: קודם כל, תודה רבה על הדיון.

<אייל בלום: ברגע ששמעת על המקרה הטראגי הזה, שקרה למשפחת גדיש, מיד זימנת את הדיון.

<אייל בלום: בסך הכול ברור לכולם שפיתוח הפריפריה תלוי קודם כל בתשתיות, תשתיות של כבישים, תשתיות של תקשורת.

<אייל בלום: אחת המשימות העיקריות שלנו היא לראות איך מביאים תעסוקה לערבה.

<אייל בלום: אין היום סיבי תקשורת מספיק מהירים כדי שאפשר יהיה להשתמש בכל הטכנולוגיה בערבה.

<אייל בלום: בהרבה מאוד בתים בערבה אין בכלל קליטה סלולרית.

<אייל בלום: תכף נשמע מהחברות כי יש כאלה עם יותר כיסוי או פחות כיסוי, אבל באופן כללי זה לא קיים.

<אייל בלום: זה אל"ף-בי"ת, גם הכבישים וגם התקשורת.

<אייל בלום: ברגע שראינו שזה לא רק פיתוח אזורי, זה גם חיי אדם, הדיון הזה הוא קריטי.

<אייל בלום: יש לנו מדינה קטנטנה ואין שום סיבה שהדברים האלמנטריים האלה לא יהיו.

<אייל בלום: היה שינוי ברגולציה של הוט בחודשים האחרונים, שבעצם פתרה את הוט מלסלול תקשורת בכל יישובי הערבה.

<אייל בלום: בעצם הוט משתמשת היום בתשתית של בזק.

<אייל בלום: התשתית של בזק מיושנת והיא לא נותנת מענה.

<אייל בלום: כל הזמן חיכינו לסיב האופטי של הוט, שרץ על כביש הערבה, שייכנס ליישובים.

<אייל בלום: אני שמח מאוד שמתקיים הדיון, ואני מקווה שהגיעו כולם.

מכלוף מיקי זוהר: הגיעו כולם.

<אייל בלום: אני שמח מאוד שהגיעו כל הנציגים.

<אייל בלום: תודה רבה על הדיון ותכף נרד לפרטים.

מכלוף מיקי זוהר: בשמחה.

מכלוף מיקי זוהר: גב' גדיש, אנחנו רוצים לשמוע את הסיפור.

<ציפי גדיש: את סיפור המעשה?

מכלוף מיקי זוהר: או סיפור האי-מעשה.

<ציפי גדיש: בשבת בבוקר נסענו לביקורי חולים בדרום – הדרום הוא גדול ורחוק – ונסענו דרך מעלה עקרבים.

<ציפי גדיש: מעלה עקרבים היא הדרך שלפני שישים שנה, כשהקימו את הערבה נסעו דרכה.

<ציפי גדיש: עוזי מאוד אהבה לנסוע משם, מה עוד שזה מקצר את הדרך.

<ציפי גדיש: כשצריכים לנסוע לביקורי חולים עד כמהין או ניר עוז, זה רחוק.

<ציפי גדיש: נסענו בבוקר דרך מעלה עקרבים וחזרנו בערב דרך המפעלים בחזרה.

<ציפי גדיש: עוזי אדם שנוהג עשרים שעות ביממה ויום אחד שהיה הולך לעבוד, היו אומרים שהוא הולך עם שתי טוריות, כי כשטוריה אחת מתעייפת הוא לוקח את השנייה.

<ציפי גדיש: עוזי בחור מאוד חזק ולא הייתה לו בעיה של נהיגה.

<ציפי גדיש: יצאנו מהמפעלים למטה והתחלנו בנסיעה לכיוון כביש הערבה, מרחק של כ-3 קילומטר.

<ציפי גדיש: פתאום עוזי צעק אה, אה, אה ולא משתלט על ההגה.

<ציפי גדיש: עוזי היה נהג משאית ויש לו את זה, אבל הוא פשוט לא הצליח להשתלט על ההגה.

<ציפי גדיש: ההגה ברח לו מהידיים, הוא לוקח את הסיבוב ואנחנו עפים, מתגלגלים.

<ציפי גדיש: עוזי כנראה נזרק מהאוטו ונהרג אחרי שפרפר.

<ציפי גדיש: אני נשארתי קשורה בתוך האוטו.

<ציפי גדיש: כשהתעוררתי – אני לא יודעת אם עבר הרבה זמן, היד שלי הייתה עם דם ולא יכולתי לראות את השעה – נשארתי קשורה בתוך האוטו.

<ציפי גדיש: עקודה בתוך האוטו.

<ציפי גדיש: דבר ראשון לקחתי את הטלפון.

<ציפי גדיש: אני תמיד הולכת עם הטלפון עליי ואני יודעת שאם קורה לי משהו, תמיד יש לי טלפון שאני יכולה להתקשר.

<ציפי גדיש: אני פותחת את הטלפון וכתוב "אזור ללא קליטה".

<ציפי גדיש: אני מנסה לצאת, השעה 10:10 בערב.

<ציפי גדיש: לקח לי רבע שעה להשתחל מהחגורות של האוטו.

<ציפי גדיש: נשארתי שלמה, רק מכות, חתך שדימם, אבל עם סחרחורת נוראית.

<ציפי גדיש: יצאתי מהאוטו, היה שקט מוחלט וניסיתי ללכת קצת.

<ציפי גדיש: הייתה לי סחרחורת, העולם התהפך עליי.

<ציפי גדיש: למזלי היה ירח מלא, כוכבים ושקט מוחלט.

<ציפי גדיש: זזתי מהאוטו כי אוטו יכול גם להתפוצץ אחרי שהוא מתגלגל.

<ציפי גדיש: ישבתי ושוב ניסיתי לחייג ושוב היה כתוב "אזור ללא קליטה".

מכלוף מיקי זוהר: זה מצב של חוסר אונים שאי אפשר לתאר.

<ציפי גדיש: הסוללה מלאה, אין קליטה ואתה רואה שכביש הערבה לא רחוק.

<ציפי גדיש: שומעים את המכוניות, הוא ממש לא רחוק, מעבר לפינה, אבל אי אפשר.

<ציפי גדיש: זכרתי שאם מסמסים או שולחים ווטסאפ, לפעמים עובר איזה גל.

<ציפי גדיש: גמרתי להיות דוברת יחידות חילוץ בחברת מרכז, כך שהייתי עדה להרבה מאוד אירועים באזור ערבה, כשאני מתקשר ליחידת חילוץ ערבה ובכלל באזורים פריפריאליים.

<ציפי גדיש: אני יודעת כמה מקרים היו – לי אישית זאת פעם שנייה כי בני נהרג בתאונת מטוס בערבה.

<ציפי גדיש: גם שם לא היה קשר טלפוני.

<ציפי גדיש: הוא היה עם שני טלפונים, אבל אי אפשר היה לאכן את המקום ואי אפשר היה למצוא אותו.

<ציפי גדיש: לקח ארבע שעות עד שמצאו אותו.

<ציפי גדיש: עברתי משהו בחיים וכבר היה לי ניסיון.

<ציפי גדיש: ידעתי שגם אם אני אזחל לעבר הכביש – היינו 15-10 מטרים מהכביש – מי שגר בפריפריה יודע שעל אותו כביש נוסעים הלוך וחזור.

<ציפי גדיש: גם אם אני אזחל 2 קילומטר, אותו רכב יעבור וימצא אותי, כך שאין טעם להוציא אנרגיות.

<ציפי גדיש: בשבע בבוקר עברה מכונית ראשונה על הכביש.

מכלוף מיקי זוהר: נשארת שם עד שבע בבוקר?

<ציפי גדיש: עד שבע בבוקר.

<ציפי גדיש: נשארתי שם.

<ציפי גדיש: שועלים היו מסביב, אכלו את הפירות שעפו מהאוטו.

<ציפי גדיש: אני החזקתי פלייר ביד.

<ציפי גדיש: באוטו היו כל מיני כלים אז החזקתי פלייר, שאם תבוא איזו חיה אני אוכל - - - הייתי ערה כל הלילה ואף אוטו לא עבר.

<ציפי גדיש: שום דבר לא עבר על הכביש הזה.

<ציפי גדיש: עוברות שם מכוניות שנוסעות למפעלים ומטיילים.

<ציפי גדיש: היה איזשהו אירוע של רשות שמורות הטבע באותה שבת, אז הם התנצלו בפניי שהם לא עברו שם באותה שבת.

<ציפי גדיש: בשבע בבוקר עברה מכונית ראשונה ועשיתי לה סימן.

<ציפי גדיש: הנהג עושה לי סימן להמתין, עולה למעלה על ההר, עולה עוד קצת למעלה ומשם מצלצל למושב עידן, לבחור שיזעיק עזרה.

<ציפי גדיש: אז התחילה להגיע עזרה.

מכלוף מיקי זוהר: משעה עשר בלילה, כשהיה האירוע, עד שבע בבוקר, במשך תשע שעות תמימות, ישבת חסרת אונים במקום שאף אחד לא יודע שאת שם ושבעלך, מרחק מטרים ממך, הרוג?

<אייל בלום: הרוג או לא הרוג.

<אייל בלום: מי יודע.

<ציפי גדיש: המכונית הייתה בינינו כך שלא יכולתי לראות אותו, וידעתי שהילדים יתחילו לחפש.

<ציפי גדיש: יש לנו שלושה ילדים, אבל לא היה לי איך להודיע להם.

<ציפי גדיש: לא היה לי שום אמצעי שיכולתי להתקשר דרכו.

מכלוף מיקי זוהר: זה באמת אירוע לא סביר.

מכלוף מיקי זוהר: משרד התקשורת, רן שטרית, מה יש לך לומר?

<רן שטרית: קודם כל, המקרה מזעזע.

<רן שטרית: אין שאלה בכלל.

<רן שטרית: מקרה מזעזע.

<רן שטרית: אנחנו מטפלים בכל תלונה שמגיעה אלינו בעניין פיקוח.

<רן שטרית: בדיוק עכשיו אני מברר האם הגיעו תלונות על הערבה.

<רן שטרית: במדינת ישראל החברות עומדות בחובה שלהן.

<רן שטרית: במדינת ישראל יש 99% כיסוי סלולרי באזורים שהם מרובי אוכלוסייה.

<רן שטרית: הן עומדות ברישיון.

<רן שטרית: אין מדינה בעולם שיש בה 100% כיסוי.

<רן שטרית: לא קיים כזה דבר.

<רן שטרית: המקרה באמת מזעזע ואני אביא גם נתונים בנושא.

<רן שטרית: אנחנו שואפים להגיע לכמה שיותר כיסוי, אבל זה לא דבר שהוא קיים.

מכלוף מיקי זוהר: מדינת ישראל היא לא מדינה בסדרי גודל של שאר המדינות.

מכלוף מיקי זוהר: זאת מדינה קטנה יחסית.

מכלוף מיקי זוהר: זה אומר שהכיסוי הסלולרי בה הוא הרבה פחות קשה ממדינות אחרות מבחינת ההיקף של העלות.

מכלוף מיקי זוהר: כמובן שגם ההכנסות יותר נמוכות ממדינות אחרות, כי במדינות אחרות יש יותר משתמשים.

מכלוף מיקי זוהר: עדיין, היא מדינה הרבה יותר קטנה או מכל מדינה אחרת שניקח כדוגמה.

מכלוף מיקי זוהר: לכן, לגיטימי שהכיסוי הסלולרי במדינת ישראל יהיה כמה שיותר רחב ובאחוזים יותר גבוהים ממדינות אחרות.

מכלוף מיקי זוהר: שנית, מעבר לזה, אני חושב שהעניין אולי צריך בדיקה מחודשת אצלכם במשרד לגבי הכיסויים ואופי הכיסויים.

מכלוף מיקי זוהר: אגב, יש כמה סוגים של כיסויים.

מכלוף מיקי זוהר: יש כיסוי מלא, שבו הקליטה מלאה, ויש כיסוי חלקי להודעות ווטסאפ, שתאפשר לשלוח הודעה בפרק זמן של שעה.

מכלוף מיקי זוהר: לא כיסוי מלא אלא כיסוי חלקי.

מכלוף מיקי זוהר: אנחנו יודעים שגם לזה אין כרגע מענה באזורים מסוימים.

<ציפי גדיש: אומרים שיש משהו שאפשר ללחוץ עליו בטלפון וזה מודיע.

<ציפי גדיש: בדקתי את זה, זה לא עובד.

מכלוף מיקי זוהר: זה גם לא קיים.

מכלוף מיקי זוהר: כנראה שבאמת אין שם קליטה לחלוטין.

מכלוף מיקי זוהר: אין לי צל של ספק שיש כאן בעיה כלכלית ושיקולים כלכליים של חברות הסלולר איפה לשים את הכיסוי ואיפה לא, כי אם יש מקום שאין להם בו לקוח אחד, למשל באזור הזה – אני מאמין שלכל חברה יש לקוחות בודדים באזור – ברור שאין הצדקה כלכלית לעניין.

מכלוף מיקי זוהר: אבל יש הצדקות אחרות שצריך להתייחס אליהן יותר ברצינות ויכול להיות שמשרד התקשורת צריך לגלות יותר מעורבות בעניין הזה.

<אייל בלום: צריך לזכור שרוב תושבי מדינת ישראל נוסעים בכביש הערבה.

<אייל בלום: כשאתה נוסע מבאר שבע לאילת, יש לך ניתוקים.

מכלוף מיקי זוהר: על אחת כמה וכמה שנוסעים בו לעתים יותר תכופות לאילת לסופי שבוע.

מכלוף מיקי זוהר: אני יודע שבכביש של מעלה עקרבים פחות נוסעים.

<אייל בלום: נכון, אבל זה היה צמוד לכביש הערבה, לא שזה היה בעומק השטח.

מכלוף מיקי זוהר: מה אתה אומר?

<רן ביטון: אני חוזר ואומר שהחברות עומדות בכיסוי.

מכלוף מיקי זוהר: לא שאלתי אם החברות עומדות בכיסוי.

<רן ביטון: אנחנו עושים כל הזמן בדיקות.

<רן ביטון: אתם רוצים רגולציה?

<רן ביטון: אנחנו בודקים כל נושא, כל תלונה על חוסר כיסוי ואם נראה שיש בעיות ספציפיות, כמובן שניכנס לתלונה ונבדוק אותה לעומק.

<רן ביטון: אתם חייבים להבין שתשתית סלולרית היא לא תשתית של המדינה.

<רן ביטון: כמובן, לא של משרד התקשורת.

<רן ביטון: זאת לא תשתית שהמדינה היא זו שבונה את האנטנות שם.

מכלוף מיקי זוהר: נכון, נכון.

מכלוף מיקי זוהר: אבל אנחנו כרגולטור צריכים אולי לעשות שינוי בתפיסה.

<רן ביטון: בעניין הכיסוי החברות עושות יותר מכפי שהן צריכות.

<רן ביטון: 99% כיסוי אוכלוסייה זה באמת שיעור חסר תקדים.

<רן ביטון: אנחנו לא יכולים להגיע ל-100%.

מכלוף מיקי זוהר: אנחנו לא ננהל עכשיו שיח כי אני לא חושב שזה הדבר הנכון, אבל אני כן חושב שצריך לפעול בעניין הזה.

מכלוף מיקי זוהר: האירוע ששמענו עליו עכשיו הוא אירוע באמת באמת קשה.

מכלוף מיקי זוהר: והוא יכול לקרות לכל אחד – לכל אחד שנוסע לאילת, לכל אחד שנוסע לצפון, לכל אחד שנוסע לאזור שאין בו הרבה אוכלוסייה.

מכלוף מיקי זוהר: אפילו סתם לטייל, לראות נופים מרהיבים.

מכלוף מיקי זוהר: שם אין קליטה כי בדרך כלל אין אזרחים שגרים, אלא מטיילים וכדומה.

מכלוף מיקי זוהר: זה אירוע שלדעתי מצריך התייחסות.

מכלוף מיקי זוהר: אמרתי ואני חוזר ואומר, לאו דווקא לכיסוי מלא.

מכלוף מיקי זוהר: אני לא אומר שזה ריאלי לתת כיסוי מלא בכל שטחי המדינה.

מכלוף מיקי זוהר: גם כיסוי חלקי שייתן איזושהי תקשורת מסוימת, אפילו החלקית ביותר.

<קריאה: כיסוי חירום.

מכלוף מיקי זוהר: כיסוי חירום, אני חושב שהאמירה כיסוי חירום היא מאוד מאוד נכונה.

מכלוף מיקי זוהר: כיסוי חירום יכול להיות דבר בסיסי.

מכלוף מיקי זוהר: נשמע עכשיו את החברות הסלולריות.

מכלוף מיקי זוהר: יספר לנו מנהל הרגולציה של סלקום, ניר יוגב, האם אפשר לתת כיסוי חלקי או כיסוי חירום בכל שטחי מדינת ישראל.

<ניר יוגב: קודם כל, אני משתתף בצערך.

<ניר יוגב: בסופו של דבר, כיסוי זה עניין של טופוגרפיה.

<ניר יוגב: ברור שברגע שיש לך שטח מישורי ופתוח, בלי עניינים, קל לתת לך כיסוי גם עם אתר אחד לשטח מאוד גדול.

<ניר יוגב: ברגע שאתה מדבר על תוואי, כמו זה שקיים באזור מעלה עקרבים, שבו יש הרים, מצוקים, גאיות וואדיות וכבישים שעוברים בתוך המצוקים, גם אם תעמיד שם אתר כל 500 מטרים, לא יהיה כיסוי.

<אייל בלום: זה לא נכון.

<אייל בלום: הערבה מישורית לחלוטין, אין בעיית טופוגרפיה.

<ניר יוגב: אנחנו מדברים על מעלה עקרבים.

<אייל בלום: לא, אנחנו לא מדברים על מעלה עקרבים.

<אייל בלום: אנחנו מדברים על אזור שצמוד לכביש הערבה.

<ניר יוגב: אני דיברתי על מעלה עקרבים.

<אייל בלום: אין ציפייה שבאמצע השטח, היכן שאין תושבים, תהיה קליטה.

<אייל בלום: זאת לא הציפייה.

<אייל בלום: הציפייה היא היכן שגרים בערבה התיכונה.

מכלוף מיקי זוהר: אני שואל שאלה נוספת.

מכלוף מיקי זוהר: הבנתי שהסוגיה היא לאו דווקא על מעלה עקרבים, הסוגיה יותר רחבה.

מכלוף מיקי זוהר: אני לא מדבר כרגע על מקורות תקציבים ויכול להיות שהמדינה גם צריכה לבחון את ההשתתפות שלה בעניין הזה.

מכלוף מיקי זוהר: השאלה היא האם לחברות הסלולר יש אפשרות היתכנות לכיסוי חירום במאה אחוז משטחי מדינת ישראל?

מכלוף מיקי זוהר: כיסוי חירום בלבד.

<ניר יוגב: אני לא מהנדס, אבל התשובה למיטב ידיעתי היא לא.

מכלוף מיקי זוהר: בסדר, תשובה ברורה.

מכלוף מיקי זוהר: נשמע את מיכל פליישר מהוט, בבקשה.

<מיכל פליישר: שלום לכם, אני אתייחס לנושא של שידורים בכבלים, שהזכרת בתחילת הדברים.

<מיכל פליישר: החל מה-1 בינואר 2017, על פי החלטת שר התקשורת, הוט מאפשרת שידורי כבלים גם ביישובים שלא מחוברים לתשתית.

<מיכל פליישר: כמובן, שאזורים מסוימים בערבה מחוברים לתשתית וגם באלה שאינם, מתאפשר השירות באמצעים תחליפיים.

<מיכל פליישר: אני רוצה להגיד שאנחנו יודעים שהשירות עובד מעולה.

<מיכל פליישר: בתחילת הדרך, בתקופת ההמלצה, הייתה המלצה לאיזשהו רוחב פס מינימלי ואנחנו הסרנו את דרישות הסף האלה, כך שהיום, לפי הנתונים שיש לנו, השירות אמור לעבוד מצוין וברוחבי הפס הקווים שנמצאים בבתי האב בערבה.

<מיכל פליישר: מבדיקה שעשיתי, לא ידוע לי על לקוח שהתחבר לשירות ביישובים הספציפיים המנויים במסמך שלכם, לא מוכרת לי דרישה ספציפית.

<מיכל פליישר: עשינו את הבדיקה הזו על לקוח שניסה ליהנות מהשירותים או התנתק.

<מיכל פליישר: תסלח לי אם אני טועה.

<מיכל פליישר: בכל מקרה, אנחנו מזמינים להתנסות בשירות.

<אייל בלום: אין שירות קווי של הוט לא קיים בערבה.

<אייל בלום: אין סיבים בתוך היישובים בערבה והוט היו מחויבים.

<אייל בלום: היה שינוי ברגולציה, לאו דווקא עכשיו בעניין הוט, שפטר אתכם.

<אייל בלום: אתם משתמשים בתשתית של בזק, שהיא בעייתית.

<אייל בלום: יושב-ראש הוועדה, אחת הבעיות העיקריות שלנו היא תשתית בזק, שהיא מאוד מיושנת.

מכלוף מיקי זוהר: בוא נשמע את סמנכ"לית הרגולציה של בזק, שנמצאת כאן בדיון.

מכלוף מיקי זוהר: מה יש לך לומר?

מכלוף מיקי זוהר: גם את עם שם המשפחה פליישר.

<רועי פטריק: אדוני, נוכל רק להציג את הנושא קודם?

מכלוף מיקי זוהר: כן.

מכלוף מיקי זוהר: נשמע ואז תוכלי להגיב.

<רועי פטריק: אני ממועצת ערבה תיכונה.

<רועי פטריק: בנושא תשתית נייחת של בזק, למעשה התשתית ביישובים מאוד מיושנת.

<רועי פטריק: זאת תשתית עילית שיושבת על עמודי עץ, חלקם שבור, חלקם לא קיים, חלקם נטוי.

<רועי פטריק: יש לכם כאן תמונות, אדוני היושב-ראש, שצולמו השבוע במושב בערבה.

<רועי פטריק: יש פה תמונות משני העמודים של הדף, שמראות את העמודים ואת הכבלים, חלקם כמעט שוכבים על הרצפה.

<רועי פטריק: יש בעיית השקעה בתשתית של בזק ביישובים.

<רועי פטריק: אם הופכים את האזור הזה לאזור נכה מבחינת התשתיות הקוויות ואומרים שהוט לא מחויבת – פטרו את הוט מלהגיע לערבה ונניח שיש מאחורי זה איזשהו רציונל – לפחות שהתשתית האחת של בזק תהיה במצב נורמלי, כדי שיתאפשרו שירותים נורמליים.

<רועי פטריק: זה משפיע גם על השירותים של הוט וגם על קצב הגלישה.

<רועי פטריק: אם רוצים לפתח פריפריה, הדבר הראשון שצריך זה פס רחב כדי שאנשים יוכלו לעבוד בפריפריה.

מכלוף מיקי זוהר: מדינת ישראל לא יכולה להיות בשנת 2017 במצב שיש אזורים שלא מחוברים און-ליין.

מכלוף מיקי זוהר: זה לא יכול להיות.

מכלוף מיקי זוהר: אין לי ספק שאין לזה הצדקה כלכלית לחברות הסלולר והאינטרנט.

מכלוף מיקי זוהר: אני לא יוצא מנקודת הנחה ששווה לייצר תשתית בשביל לקוחות בודדים, אבל אנחנו עושים הרבה דברים במדינה לא רק בגלל שיש להם הצדקה כלכלית אלא גם בגלל שיש להם הצדקה ערכית, בסיסית, תודעת שירות, שם טוב וכן הלאה.

מכלוף מיקי זוהר: אנחנו צריכים לייצר פתרון בעניין הזה ואלו גם יהיו מסקנות הדיון.

מכלוף מיקי זוהר: אני מקווה שמשרד התקשורת ייכנס לעובי הקורה בעניין הזה, יחד עם שיתוף פעולה מלא מצד חברות הסלולר, הטלפון והאינטרנט.

מכלוף מיקי זוהר: המצב הזה פשוט לא יכול להימשך.

מכלוף מיקי זוהר: גם אם יש בזה עניין כלכלי, צריך לתת את המענה.

<יפתח בן דוד: בזק אומר 100 מגה ב-100 שקל, אני חושב שהם צריכים לרדת כי הם נותנים 5 מגה ב-5 שקל, למרות שבין 100 ל-5 אין להם עלות של גרוש, לפי דברי שר האוצר שהיה אצלנו לפני חודש.

<יפתח בן דוד: וההסבר – אי אפשר לפתח שום דבר, לא מי שלמד הייטק.

<יפתח בן דוד: אי אפשר לעבוד.

<יפתח בן דוד: זה קשקוש שאומר הוט, שאני ארכב על התשתית שלו.

<יפתח בן דוד: אני אומר לו שיש לי 10 מגה בבית והוא אומר לי: תעבוד עם ממיר אחד.

<יפתח בן דוד: הנכדים שלי גם רוצים לראות טלוויזיה.

מכלוף מיקי זוהר: אני מבין.

מכלוף מיקי זוהר: שרון פליישר בן יהודה, בבקשה.

<שרון פליישר בן יהודה: צהריים טובים לכולם, בזק היא חברת התקשורת היחידה שנותנת שירות למאה אחוז מבתי האב למדינת ישראל.

<שרון פליישר בן יהודה: גם הנייר שראיתי עכשיו לראשונה, שהופץ פה על ידי יישובי הערבה, מתחיל מזה שבכל יישובי הערבה פרוסה תשתית בזק.

<שרון פליישר בן יהודה: קודם כל, התשתית של בזק מגיעה לכל בית ביישובי הערבה, מה שמאפשר לכל בית גם לתת שירותי טלפוניה וגם שירותי אינטרנט, וזאת החברה היחידה שמאפשרת את זה.

<שרון פליישר בן יהודה: לגבי קצבי הגלישה, הדוגמה שנתת פה על עין יהב, יש לי פה הנתונים.

<שרון פליישר בן יהודה: 72% מתושבי עין יהב יכולים לקבל קצבים של עד 100 מגה.

<רועי פטריק: לא מקבלים בפועל.

<רועי פטריק: לא מקבלים בפועל.

<שרון פליישר בן יהודה: אני לא מתכוונת להתנצח אתך.

<שרון פליישר בן יהודה: יש לי נתונים מהרשתות.

<שרון פליישר בן יהודה: תביא לי דוגמאות של לקוחות, שיש להם בעיה.

<רועי פטריק: מרכז המשק של עין יהב פה והוא יגיד לך שזה לא נכון.

<שרון פליישר בן יהודה: זה פופוליסטי להגיד שלא מקבלים.

<שרון פליישר בן יהודה: זה נשמע מאוד יפה.

<רועי פטריק: אבל זה לא נכון.

<רועי פטריק: מה לעשות?

<רועי פטריק: הם משלמים עבור 100 מגה, לזה התכוונת.

<שרון פליישר בן יהודה: לקוח שמשלם עבור 100 מגה, מקבל את החבילה שהוא משלם עליה.

<רועי פטריק: אבל הוא לא מקבל את זה בפועל.

<שרון פליישר בן יהודה: לקוח שמשלם עבור חבילה יותר נמוכה, מקבל פחות.

<רועי פטריק: הם לא מקבלים בפועל.

<שרון פליישר בן יהודה: כשיש למישהו תלונה, וחברת בזק היא אחת החברות עם השירות הכי טוב שיש במדינה הזאת, יש לנו אתר אינטרנט שיש לך בו אפשרות לפנות ישירות למנכ"ל בזק, ואתה מקבל תשובה תוך יום על הפנייה הזאת.

<שרון פליישר בן יהודה: אני לא ראיתי פניות כאלה.

<שרון פליישר בן יהודה: קל לבוא לכנסת ולהגיד כל מיני אמירות פופוליסטיות כאלה כלליות.

<שרון פליישר בן יהודה: לי יש פה את הנתונים האמיתיים, שאומרים ש-72% מתושבי עין יהב יכולים לקבל.

<יעל שביט: אולי תבואי בעצמך לראות שאין גלישה, במקום להגיד לנו לפנות לאינטרנט.

<יעל שביט: בואי תראי, אנחנו מזמינים אותך.

<שרון פליישר בן יהודה: תראי לי, תראי לי.

<שרון פליישר בן יהודה: אני אשמח.

<שרון פליישר בן יהודה: תראי לי בית שיש בו בעיה.

מכלוף מיקי זוהר: זה מאוד פשוט.

מכלוף מיקי זוהר: הגב' פליישר אמרה בצורה ברורה שהיא יכולה לתת את השירות.

מכלוף מיקי זוהר: יכול להיות שנפל כאן איזשהו דבר, אנא העבירו לה את האינפורמציה, ואני בטוח שהיא תיתן את המענה כמיטב יכולתה.

<שרון פליישר בן יהודה: ככל שיש לכם איזושהי בעיה ספציפית, תעבירו אותה והיא תטופל.

מכלוף מיקי זוהר: אני רוצה לשמוע את גיא יום טוב, פורום החברות הסלולריות.

מכלוף מיקי זוהר: מה יש לך לומר.

<גיא יום טוב: ראשית, אני גם מביע את תנחומיי בפני הגברת.

<גיא יום טוב: הנקודה שאנחנו יכולים להתייחס אליה באמירה כללית היא הנקודה שכבר נדונה ספציפית לגבי הכביש, בנושא חורי כיסוי, שקיימים לא רק בכביש הזה אלא גם במקומות אחרים.

<גיא יום טוב: כמו שנאמר, הם קיימים גם בעולם ובאמת אי אפשר להגיע לכיסוי מלא.

מכלוף מיקי זוהר: חברים, יחליף אותי חבר הכנסת אחמד טיבי, חבר הוועדה.

מכלוף מיקי זוהר: אני צריך ללכת לדיונים נוספים ואני אחזור בהמשך.

מכלוף מיקי זוהר: בבקשה.

אחמד טיבי: בבקשה, תמשיך.

<גיא יום טוב: לגבי סוגיות אחרות, יותר נרחבות, של קליטה או כיסוי, אני חושב שבאמת צריך לבחון כל סוגיה לגופה.

<גיא יום טוב: בדרך כלל אנחנו נמצאים בקשר ישיר עם משרד התקשורת ואם יש סוגיות, כמובן שצריך ואפשר לבחון אותן.

אחמד טיבי: תודה רבה.

אחמד טיבי: מי עוד לא דיבר?

אחמד טיבי: נתיבי ישראל, תומר, בבקשה.

<אייל בלום: אפשר לגמור את התקשורת קודם?

אחמד טיבי: יש פה נציג של פלאפון?

אחמד טיבי: עורך הדין עידו רוזנברג, המשנה ליועץ המשפטי, בבקשה, אדוני.

<עידו רוזנברג: קודם כל, אני משתתף בצערך.

<עידו רוזנברג: תנחומיי, כמובן.

<עידו רוזנברג: כפי שנשאלנו קודם, ובאמת נציג סלקום ענה, אנחנו לא מכירים יכולת של כיסוי חירום שנותן פריסה של מאה אחוזים.

<עידו רוזנברג: כפי שציין רן ממשרד התקשורת, החברות עומדות בכיסוי הנדרש ואף מעבר לכך, ומדובר במעל 99% כיסוי של שטחי אוכלוסייה במדינה.

<עידו רוזנברג: מעבר לכך אין לנו מה להוסיף, מעבר למה שנאמר.

אחמד טיבי: איפה אין עוד שירות חירום בארץ?

אחמד טיבי: איפה קיים עוד שטח שאין בו שירות, כמו שמשתקף מהדברים?

<עידו רוזנברג: אין לי כאן נתונים ספציפיים.

<עידו רוזנברג: אתה מתכוון לאותם אזורים שמהווים יחד פחות מאחוז אחד מהשטח שקיימת בו אוכלוסייה ואין לי כאן מפה לציין בפניך את האזורים האלה.

אחמד טיבי: משרד התקשורת, יש לכם תשובה לשאלה הזאת, איפה עוד בארץ, חוץ מאזור הדרום, הערבה, אין שירות חירום לפחות?

<רן שטרית: אני לא מכיר את ההפרדה הזאת, של שירותי חירום.

<רן שטרית: אני רק אומר, והסברתי את זה ליושב-ראש הוועדה לפני שממלא מקום היושב-ראש נכנס, שאין מדינה בעולם שיש בה מאה אחוזי קליטה, כמה שאנחנו רוצים.

<רן שטרית: במדינת ישראל שיעור הקליטה הוא מהגבוהים בעולם והחברות עומדות בתנאי הרישיון שלהם.

אחמד טיבי: איפה עוד בדרום אין קליטה?

אחמד טיבי: רק בדרום או שיש אזורים נוספים בדרום?

<רן שטרית: אני לא מכיר.

<רן שטרית: כל תלונה שתתקבל – אגב, בדקתי וקיבלנו בסך הכול שתי תלונות על אי קליטה בערבה.

<ציפי גדיש: האם צריך להיות כיסוי רק במקום שאנשים חיים בו?

<רן שטרית: לא, לא.

<רן שטרית: גם על הכבישים, סליחה.

<רן שטרית: גם על הכבישים.

<ציפי גדיש: כדוברת יחידות חילוץ אני יכולה להודיע לך שהרבה מאוד אנשים בארץ נהרגו או מתו בגלל שלא הייתה תקשורת.

<ציפי גדיש: הייתי דוברת יחידות חילוץ במשך עשרים שנה.

<ציפי גדיש: כל אזור ערד, עין גדי, כל הנגב המערבי, כביש 10, כביש 12 וכל אזור הערבה – אין תקשורת.

<ציפי גדיש: לפני כמה זמן נהרג ילד בשם איליי ליד ערד.

<דוד דהאן: תרכזי את כל השמות האלה ותפני אותם אלינו.

<רן שטרית: בדיוק.

<רן שטרית: תעבירו את התלונות האלה.

<רן שטרית: אנחנו עובדים לפי פיקוחים.

<יעל שביט: מה זה "התלונות האלה"?

<יעל שביט: חיי אדם אחד לא מספיקים?

<רן שטרית: לא, חלילה.

אחמד טיבי: אני רוצה לקבל תשובה על השאלה שלי, ברשותך.

<ניר יוגב: אני רוצה להתייחס לאמירה הקודמת שלך, אדוני, האם יש מקומות בלי כיסוי חוץ מהערבה, ואני רוצה לדייק את זה.

<ניר יוגב: יש כיסוי בערבה, אדוני.

<ניר יוגב: אנחנו מציגים את מפות הכיסוי למשרד התקשורת, ועדיין זה לא סותר את מה שנאמר כאן.

<ניר יוגב: גם במקום שבו אתה מייצר כיסוי מאוד מאוד גדול, יש מקומות שבהם יש חורי כיסוי ובחורי כיסוי יכולים לקרות בעיות.

<ניר יוגב: לכן אני אומר שגם באזור הערבה ובכל אזורי הארץ יש כיסוי רחב מאוד מאוד.

<ניר יוגב: יש אזורים בהם זה יותר, כמובן, ויש אזורים בהם יש חורי כיסוי.

<ניר יוגב: בחורי כיסוי, כמו בכל מקום בעולם – אגב, במקומות אחרים בעולם יש הרבה יותר חורי כיסוי מאשר בישראל – יש מצב של העדר קליטה.

<ניר יוגב: גם שירותי הביטחון וצה"ל, אין להם כיסוי של מאה אחוז בשטח מדינת ישראל.

<ניר יוגב: לא ברשת האזרחית שהם משתמשים בה ולא ברשת הצבאית שהם משתמשים בה.

<ניר יוגב: אין דבר כזה כיסוי של מאה אחוזים בשום מקום בעולם, והכיסוי במדינת ישראל נרחב הרבה יותר מכל מדינה שתרצו להשוות אליה, כולל מדינות קטנות ומישוריות כמו הולנד ומקומות אחרים בעולם.

אחמד טיבי: קיבלתי מהנוכחים תשובה שקיבל יפתח בן דוד, שפנה לקבלת שירותים מהוט.

אחמד טיבי: הפנייה הייתה ביולי 2011 והתשובה ניתנה ביולי 2012, אחרי שנה.

אחמד טיבי: "בהמשך לפנייתך שבנדון, ברצוננו להודיעך כי ביום 4 ביולי 2012, פנתה הוט טלקום לוועדה שמונתה לפי תקנת התקשורת, ועדה מייעצת, בבקשה כי תמליץ לשר התקשורת לאשר הגבלת חובתה של הוט טלקום למתן שירות באזור מגוריך.

אחמד טיבי: מחלקת פניות הציבור, הוט טלקום.

אחמד טיבי: " עוד תשובה אחת: "לכבוד חבר הכנסת משה כחלון, שר התקשורת – חיבור יישובי הערבה לטלוויזיה וכבלים, מאת ראש המועצה עזרא רבינס, 24 במאי 2012.

אחמד טיבי: " מאז לא התקבלה תשובה.

אחמד טיבי: הוט, בבקשה, זכות התגובה.

<מיכל פליישר: כפי שציינתי בראשית הדברים, יש בשורה מאוד גדולה לכל היישובים שלא מחוברים לתשתית.

<מיכל פליישר: מדובר פה בפניות מ-2011 ומ-2012, שבזמנו נענו בתשובה שהוט פנתה בנוגע ליישובים מסוימים לוועדה מייעצת של משרד התקשורת מכוח תקנות מתאימות.

<מיכל פליישר: הוועדה הזו אכן התכנסה ודנה בפניות שלנו ועל פי ההמלצות שלה, מסוף שנת 2016, המלצות שמפורסמות באתר משרד התקשורת, קיבלנו הנחיה החל מה-1 בינואר לאפשר את שירותי השידורים שלנו בכל יישוב בישראל, גם כזה שלא מחובר לתשתית.

<מיכל פליישר: אני חוזרת ומזמינה את התושבים להתנסות במוצר.

<מיכל פליישר: הוא מוצר מעולה, שירות שידורים זהה באופן מלא לשירות שמשודר ביתר רחבי הארץ, עם התוכן המצוין של חברת התקשורת המעולה.

<מיכל פליישר: בבקשה.

<יפתח בן-דוד: רק שאי אפשר להתחבר.

<יפתח בן-דוד: פניתי 11 פעמים ואני אומר שמהירות הגלישה אצלי היא 10 או 15, עם ממיר אחד.

<יפתח בן-דוד: אבל הדבר הזה לא מצליח.

<מיכל פליישר: יכול להיות שלא הגעתי לכנסת לחינם, יש לי לקוח.

<מיכל פליישר: אני מאוד אשמח לקדם את הנושא.

<מיכל פליישר: ציינתי בראשית הדברים, ואני אחדד את זה, שבתקופת ההרצה של השירות פרסמנו באתר האינטרנט שההמלצה למהירות מינימלית היא 15 מגה בבית הלקוח.

<מיכל פליישר: מאוד נזהרנו והגבלנו גם את כמות הממירים.

<מיכל פליישר: על פי בדיקה במעבדות שלנו, השירות היום הוא שירות יציב וטוב ומספיקים 1.5 מגה לשידור ערוץ.

<מיכל פליישר: שמחתי לשמוע את הנתונים שהציגה חברתי, התשתיות בערבה צריכות להספיק לקבלת השירות באיכות מלאה, באיכות HD, VOD מלא ואתם מוזמנים להתנסות.

<מיכל פליישר: נהיה בקשר.

<קריאה: יש אפשרות באמת להיות בקשר?

<מיכל פליישר: בשמחה רבה, אפילו מאמצי שיווק נקודתיים, קשר עם המזכירות וכולי.

<מיכל פליישר: אנחנו עושים מאמצים רבים בנושא.

<קריאה: לא רק מנהלי מחוז אלא אנשים שיבואו - - -

<מיכל פליישר: נדבר אחרי הדיון ונסכם על המתכונת שאתם מעוניינים בה.

<שגיא קליין: אני רק רוצה להזכיר לך, גברתי, שאצלנו בעין יהב, אין לנו אפשרות ברוב היישוב.

<שגיא קליין: רוב התושבים מקבלים פחות מ-14 מגה.

<שגיא קליין: אצלי בבית יש 8.5.

<שגיא קליין: כשהתקשרתי להוט וביקשתי להיכנס לשירות הנציגה אמרה לי שהיא נורא מתנצלת, אבל VOD היא לא תוכל לספק לי.

<שגיא קליין: גם ב-יס אנחנו בקושי יכולים לראות את ה-VOD כי זה דרך תשתיות האינטרנט.

<שגיא קליין: התקשורת בעין יהב, בכל החלק המזרחי, לוקה בחסר.

<שגיא קליין: יש לפניכם תמונות ואתם רואים בדיוק איך נראית התשתית בעין יהב.

<שגיא קליין: ככה זה נראה.

<שגיא קליין: אם ידוע לכם משהו אחר, תעדכנו אותי כי אני לא יודע על זה.

<אייל בלום: אני חושב שעיקר הבעיה היא התשתית.

<אייל בלום: באמת בזק פרוסה בכל הארץ, בגלל ההיסטוריה, בעיקר, ובהחלט הסוגיה העיקרית היא התשתיות של בזק, איך גורמים לכך שהיא תהיה מספיקה לכל יישובי הערבה.

אחמד טיבי: חבר הכנסת חיים ילין, בבקשה.

אחמד טיבי: תודה שהגעת.

חיים ילין: תודה רבה, אני מתנצל, הייתי בדיון אחר.

חיים ילין: כבוד היושב-ראש, הדיון הזה היה כבר במליאת הכנסת במסגרת הצעה לסדר-היום.

חיים ילין: אנחנו מגיעים היום לכאן ואני מברך על הדיון הזה.

חיים ילין: אני רוצה לספר סיפור שהיה, כי הוא סיפור שממשיך.

חיים ילין: זאת תפיסה, זה לא משהו חדש.

חיים ילין: כשהוט זכו במכרז של אשקלון, אמרו: תמורת אשקלון אתם מקבלים גם את הנגב.

חיים ילין: את אשקלון הם עשו, את הנגב הם עשו עשר שנים לאחר מכן.

<רועי פטריק: או בכלל לא.

חיים ילין: תכף אני אסביר כי כל מי שנמצא פה במכרזים הבין מה שאני אומר.

חיים ילין: המזל שלנו הוא שנכנסה יס ואז לא צריך תשתיות.

חיים ילין: שמו לנו אנטנות ואחרי זה הוט באו בריצה.

חיים ילין: אנחנו לומדים מזה שני דברים, קודם כל מצפצפים על הפריפריה ופה צריך את הרגולטור.

חיים ילין: צריך את משרד התקשורת, אתם הרגולטור ולא יעזור כלום.

חיים ילין: אנחנו יכולים לקיים דיונים ואנחנו יכולים לבוא ולהילחם, אבל בסוף אתם שמים את הרגולציה.

חיים ילין: לא ראיתי שאי פעם הביאו חקיקה של רגולציה לגבי הנושאים האלה.

חיים ילין: באופן אישי אני מתנגד לזה כי אני לא חושב שחוקים צריכים להיכנס למקום הזה, שבו העבודה היא של הרגולציה.

חיים ילין: משרד התקשורת הוא רגולטור, שקונה ומוכר תדרים ומחלק אותם.

חיים ילין: בכל העולם זה ככה.

חיים ילין: זה מין שוטר כזה שמחלק, ולא שר.

חיים ילין: אבל פה יש שר, אז בבקשה.

חיים ילין: כשאני צריך לנסוע לדרום בסיור לים המלח, אני לא נוסע אם יש לי ראיון בגלי צה"ל.

חיים ילין: אני לא נוסע כי אין בכלל סיכוי שאני אוכל לדבר בטלפון הנייד.

חיים ילין: אתם יכולים להסתכל בלוח הזמנים שלי ולראות שפעמיים ביטלתי סיורים בדרום בגלל ראיונות בגלי צה"ל.

חיים ילין: בסוף לא יעזור כלום כי חברי כנסת, אם הם לא אומרים את מה שהם חושבים, הם לא קיימים בכלל.

חיים ילין: אני לא מדבר על אותם חברי כנסת שלא רוצים להיות במקום הזה, אבל לפחות בדברים הרציניים, להוכיח.

חיים ילין: זה הסיפור.

חיים ילין: אני לא מדבר כרגע על חירום כי זאת סוגיה אחרת לחלוטין.

חיים ילין: ברור לי שהפריפריה לא כלכלית.

חיים ילין: היא עולה כסף.

חיים ילין: ציונות עולה כסף, אבל מה לעשות, ככה גדלנו.

חיים ילין: ככה גידלו אותנו וככה חינכו אותנו.

חיים ילין: אני רוצה לראות את משרד התקשורת שם, מכריח את החברות המסחריות לשים את הכסף במקומות האלה.

חיים ילין: אין שום סיבה בעולם שלא ישימו את הכסף שם.

חיים ילין: נכון, אנחנו לא רווחיים.

חיים ילין: יש לי שלושה יישובים שהקמתי בקצה של עוטף עזה, על גבול מצרים.

חיים ילין: אין להם קליטה שם בכלל.

חיים ילין: כמה מלחמות עשיתי ובזק אומרים: זה לא כלכלי.

חיים ילין: ככה הם אמרו לי על נווה, בני נצרים ושלומית.

חיים ילין: תרשום לך.

חיים ילין: אני אומר לך את הדברים כמו שאמרו לי.

חיים ילין: זה לא היה בקדנציה שלך, אל תדאג.

חיים ילין: זה היה בעשור האחרון ואני לא בא להאשים.

חיים ילין: אני רוצה לקדם את הנושא הזה.

חיים ילין: התאונה האחרונה עוררה את הנושא ואם היינו יכולים להציל חיי אדם - - -

אחמד טיבי: הגב' היא אשתו של הנפטר.

חיים ילין: אני משתתף בצערך.

חיים ילין: זה לא רק שם וגם בתוך עוטף עזה, כשצה"ל צריך את התדרים הנכונים, גם אנחנו לא יכולים לדבר.

חיים ילין: יותר מזה, אי אפשר להדליק את השלט של הרכב אלא רק ידנית, אבל לזה יש הבנה כי אנחנו מבינים שזה נעשה בשבילנו.

חיים ילין: בערבה אין שום הבנה בדרך לאילת.

חיים ילין: כל מי שלא יכול לדבר, שיבין שזה הרגולטור, והרגולטור צריך להכריח את החברות לעשות את העבודה.

אחמד טיבי: תודה, חבר הכנסת ילין.

אחמד טיבי: הרשות השנייה, בבקשה, ניר שוויקי, מנכ"ל בפועל.

<ניר שויקי: אכן, יש בעיות קליטה בחלק מהאזורים בגלל טופוגרפיה בעייתית באזור.

<ניר שויקי: לשם כך אנחנו צריכים להתקין הרבה מאוד משדרים קטנים בכל אחד מהיישובים.

<ניר שויקי: יש עם זה כמה בעיות, הראשונה היא למצוא אתרים לשים בהם משדר או משדרון וזה סיפור לא פשוט בכלל.

<ניר שויקי: אנחנו דנים בעניין הזה עם המועצה, מנסים לעלות על אתרים של חברות סלולריות וזה דבר לא פשוט בכלל.

<ניר שויקי: אין פתרון מלא לעניין הזה.

<ניר שויקי: גם אם נצליח למצוא המון אתרים, צריך לקבל עוד תקציבים ממשרד האוצר לטובת עיבוי המערך, אבל אני מציע שקודם כל נעבור את השלב הראשון ונמצא אתרים.

<ניר שויקי: יש לנו משדרים שאפשר לשים בחלק מהאתרים, כי אנחנו שומרים אצלנו במחסנים משדרים קטנים לטובת עיבוי הכיסוי.

<ניר שויקי: אנחנו רשות ציבורית ואנחנו לא פועלים מאינטרסים כלכליים.

<ניר שויקי: המטרה שלנו היא שתהיה קליטה בכל אזור.

<ניר שויקי: אני לא חברה מסחרית, אבל אם נמצא מספיק אתרים נצטרך עוד תקציבים לטובת העניין הזה.

<ניר שויקי: נקודה נוספת בהקשר הזה, הרשות השנייה מפיצה את השידורים שלה של ערוצים 2 ו-10 גם באופן לווייני.

<ניר שויקי: גם ערוץ 1 משדר לווייני, כך שבמקומות שבהם אין כיסוי ולא נמצא פתרון של אתרים וכולי, יש אפשרות באמצעות צלחת לוויינית.

חיים ילין: יש מקומות ששמתם מיקרוגל.

<ניר שויקי: נכון.

<ניר שויקי: מי שלא קולט בשום מקום, יש אפשרות לקלוט לוויינית.

<ניר שויקי: אני חייב להגיד שאנחנו עובדים בשיתוף פעולה מלא עם המועצה על מנת למצוא אתרים ולתת מענה מיטבי לתושבים באזור.

אחמד טיבי: תודה.

אחמד טיבי: אלכס שלו, תציג את עצמך, בבקשה.

<אלכס שלו: אני מנהל האגף שעוסק בנושא של תשתיות תקשורת, של חברת הוט ופרטנר, החברה המאוחדת שנקרא PHI.

<מיכל פליישר: הכוונה לסלולר, הוט מובייל.

<אלכס שלו: כן.

<אלכס שלו: אין הרבה מה להוסיף מעבר למה שאמרו החברים שלי מסלקום ומפלאפון, למעט העובדה שכל חברות הסלולר עושות מאמצים לא פשוטים כדי לכסות גם את הפריפריה ובמיוחד את אזור הנגב.

<אלכס שלו: יש מכשולים רבים שאנשים לא מודעים להם בנושא של הקמת תשתיות, אם זה הנושא של חיבור חשמל לתשתיות סלולר, שהוא דבר בעייתי מאוד באזור הדרום.

<אלכס שלו: חברת החשמל, בחלק גדול מהאתרים, לא מוכנה להגיע עם תשתיות חשמל ואנחנו נאלצים להשתמש בגנרטורים שצורכים סולר.

<אלכס שלו: 10% מהסולר הולך אלינו ו-90% מהסולר נגנב בצורה כזו או אחרת ומשבית את האתרים לאורך תקופה ארוכה.

<אלכס שלו: אנחנו עושים מאמצים מאוד גדולים לשפר את התשתיות.

<אלכס שלו: אנחנו משדרגים עכשיו את כל תשתיות החברות שלנו לדור רביעי, אבל עדיין, אני מודה, יש מקומות שכיסוי סלולרי, כמו שאמרו החברים שלי, כרגע לא קיים.

<אלכס שלו: לאורך הכבישים הראשיים ולאורך היישובים, ברוב המקומות יש תשתית סלולרית שנותנת מענה.

<אלכס שלו: לא תמיד זהו מענה של כל החברות, אבל בצורה כזו או אחרת של רוב החברות.

אחמד טיבי: תודה רבה.

אחמד טיבי: פרטנר נמצאים?

<אלכס שלו: זה אותו דבר.

אחמד טיבי: עורך הדין רועי פטריק, בנושא תחבורה, בבקשה.

<רועי פטריק: יש לנו שני נושאים בתשתיות תחבורה.

<רועי פטריק: הראשון הוא כביש 90, כביש הערבה, מצומת הערבה ועד יוטבתה.

<רועי פטריק: כביש 90 הוא כביש חד-מסלולי, ארוך, מונוטוני.

<רועי פטריק: המצב של הכביש לא טוב.

<רועי פטריק: יש בו חריצים, בורות, יש מקומות שהוא עשוי טלאי על טלאי.

<רועי פטריק: יש מקומות שאין שוליים או שהשוליים לא תקניים.

<רועי פטריק: התנועה על הכביש מאוד כבדה, כולל משאיות, משאיות שמובילות מכוניות, משאיות שמובילות פוספטים.

<רועי פטריק: בסופי השבוע יש תנועה אדירה לאילת.

<רועי פטריק: הסימונים על הכביש, איפה שאפשר לעקוף ואיפה שאי אפשר לעקוף, לא סדירים ויש בהם שינויים תכופים.

<רועי פטריק: הכביש קשה מאוד לנסיעה, וכמובן, כל תאונה על הכביש הזה היא תאונה קטלנית.

<רועי פטריק: אנחנו רוצים לדעת מתי ממשיכים את הסלילה של הכביש והופכים אותו לדו-מסלולי, כמו שיש במקטע בין יוטבתה לאילת.

אחמד טיבי: תודה רבה.

אחמד טיבי: נתיבי ישראל, תומר, בבקשה.

<תומר נעים: אני אחלק את התשובה שלי לשני חלקים, ברשותך.

<תומר נעים: , לנושא הכבישים, התשתיות תגיב חברתי ממשרד התחבורה ואני אתייחס בקצרה לנושא הסלולר.

<תומר נעים: כאחראים על הכבישים הבין-עירוניים יזמנו פרויקט מאוד גדול, שמתבצע כבר כשמונה-תשע שנים עם כל חברות הסלולר, שמאפשר לחברות הסלולר, בשילוב תשתיות ועמודי תאורה להקים עמודים סלולריים בצדי הכביש.

<תומר נעים: חברות הסלולר נענו לזה והן עובדות אתנו בנושא הזה, והן מקימות עמודים סלולריים, משולבים בתאורה של הכביש, בכבישים הבין-עירוניים.

אחמד טיבי: רכזת תקציב, משרד התחבורה, בבקשה.

<מיטל הומינר: לגבי כביש 90 – התחלנו לשדרג את הכביש מאילת ואנחנו ממשיכים צפונה.

<מיטל הומינר: בכל תוכנית חומש אנחנו בדיונים עם משרד האוצר לתקצב עוד כ-10 קילומטר כביש.

<מיטל הומינר: בתוכנית החומש הנוכחית אנחנו מבצעים מקילומטר 53 עד קילומטר 63 באומדן של 160 מיליון שקל.

<מיטל הומינר: צפונה יותר אנחנו במגעים מול האוצר.

חיים ילין: העלות היא 16 מיליון שקל לקילומטר?

<מיטל הומינר: כן, ואלה החלקים הזולים עם פחות בעיות ניקוז.

חיים ילין: למה?

חיים ילין: זה הרי פלטה.

<רועי פטריק: לא, חיים, יש גם גשרים.

חיים ילין: בסדר, סליחה.

<מיטל הומינר: החלקים הבאים הם באמת החלקים שתקציבית עולים הרבה יותר יקר.

<מיטל הומינר: אנחנו במשא ומתן מול האוצר לנסות להכניס את זה בכל מיני תצורות, כדוגמת PFI, אבל כרגע אין לנו תשובה.

חיים ילין: אני אגיד לך מה הבעיה באוצר, שכאשר הכביש נסגר בגלל שיטפונות או דברים כאלה, הם לא יודעים לספור את חוסר ההכנסות או את הנזק.

חיים ילין: האוצר לא עובד בצורה כזאת, זאת הבעיה.

חיים ילין: הוא לא עובד כלכלית.

חיים ילין: המדינה לא עובדת כלכלית בין אלטרנטיבות.

חיים ילין: זאת הבעיה שגיליתי אחרי שנתיים.

<מיטל הומינר: בבדיקת כדאיות כלכלית אני מאמינה שסגירת הכביש לא תיכנס באמת בנוהל, אבל כמה כסף זה יכול לחסוך יחסית לתושבים שגרים שם, זה כן.

<תומר נעים: אני רוצה להוסיף שלגבי כביש 90 צריך לזכור שבשנים האחרונות הושקעו שם הרבה מאוד כספים.

<תומר נעים: הרבה כבישים הוגדלו שם מנתיב אחד לשני נתיבים.

<קריאה: איפה?

<קריאה: אין.

חיים ילין: אני גר בנגב ואני תמיד מתלבט אם לנסוע לשדה דב בשביל לטוס או לנסוע ברכב לאילת.

<קריאה: תומר, איפה זה קרה?

<קריאה: גם הקטע מיוטבתה לקטורה זה כבר עשר שנים.

<רועי פטריק: יש לי שתי שאלות המשך.

<רועי פטריק: האוצר, לפחות בהצהרה, אומר שהבעיה היא לא תקציב אלא בעיית ביצוע של נתיבי ישראל ושהוא תמיד יעמיד את התקציבים הדרושים, פשוט לא מספיקים או לא מסוגלים לעשות.

<רועי פטריק: המקטע שאת מספרת עליו מיוטבתה לקטורה הוא כבר תוקצב לפני ארבע שנים.

<רועי פטריק: לפחות זה מה שאמרו לנו באוצר.

<מיטל הומינר: צר לי, הוא לא תוקצב לפני ארבע שנים.

<מיטל הומינר: על התקציב הסופי הוחלט ב-2016.

<מיטל הומינר: נכנסתי לתוכנית החומש של נתיבי ישראל, שנחתמה באוגוסט - - -

<רועי פטריק: ופורסם מכרז?

<מיטל הומינר: המכרז אמור להיות מפורסם בסוף שנה זו.

<רועי פטריק: זה אומר שלוקח לכם שנתיים מהתקציב עד פרסום המכרז.

<רועי פטריק: זה המון זמן.

<מיטל הומינר: אנחנו עושים עבודות קידומי תשתית.

<מיטל הומינר: וזה ברור.

<מיטל הומינר: אנחנו מפרסמים מכרז אחרי שהכביש נקי מתשתיות וזה תמיד לוקח לנו זמן.

<רועי פטריק: למה אתם לא מתחילים קצת מהכיוון השני?

<מיטל הומינר: אנחנו בודקים את זה גם תנועתית והשאלה היא כמה כלי רכב אתה יכול להוסיף לכביש שהוא ייצא תנועתי.

<מיטל הומינר: אם אתה עושה דו-מסלולי, מסלול אחד או דו-מסלולי, מבחינה כמותית כמויות הרכב לא יעלו ונישאר עם אותה כמות.

<מיטל הומינר: לכן צריך לעשות את זה תמיד מאיזשהו כיוון.

<מיטל הומינר: אתה לא יכול לעשות נתיב אחד דו-מסלולי וזה גם לא טוב למי שנוסע שם.

<מיטל הומינר: זה יכול להגביר תאונות ובמחקרים שנעשו במשרד התחבורה זה לא נכון לעשות.

<מיטל הומינר: מה שנכון לעשות זה להתחיל מכיוון אחד ולעלות.

<רועי פטריק: זאת אומרת שלאור ההערכה הזאת אתם צפויים להגיע אלינו בעוד עשרים שנה.

<מיטל הומינר: אלא אם כן מחליטים שעושים את זה בצורה אחרת, נתיבי זחילה.

<רועי פטריק: נתיבי זחילה יש כבר היום.

אחמד טיבי: תודה רבה.

אחמד טיבי: חבר הכנסת לשעבר וילן, אתה רוצה להתייחס?

אבשלום וילן: תודה, אדוני היושב-ראש, אני רוצה לומר שני דברים.

אבשלום וילן: האחד, לגבי תשתיות.

אבשלום וילן: כבר לפני כמעט עשרים שנה אותם דיונים בדיוק התרחשו פה לגבי התשתיות בפריפריה.

אבשלום וילן: בעצם, החברות חתמו ולא עשו והמחוקק, למרות כל הנו-נו-נו, אני רואה שהכול חוזר על עצמו ושום דבר לא קרה.

אבשלום וילן: דבר שני, אני רוצה לשאול אותך, אדוני היושב-ראש, מדינה מתקדמת, עם טכנולוגיות, עם עוצמה כלכלית לתפארת מדינת ישראל - - -

אחמד טיבי: אגב, אני מאוד מאוד בטוח שהמצב הולך להשתנות באופן דרסטי אחרי מינוי שר תקשורת חדש.

אחמד טיבי: למה אתה מחייך?

חיים ילין: אני לא מחייך, אתה אמרת.

אבשלום וילן: מכיוון שאני לשעבר, אני מנוע מלהגיב.

אבשלום וילן: זהו עורק תחבורה ראשי מים המלח לערבה וכמדינה בת שבעים, ניתנו כל ההסברים וכל התירוצים מדוע לא יכול להיות שם כביש מסודר ומאורגן.

אבשלום וילן: אתה במקצועך הקודם רופא ואני רוצה להגיד לך שבכל שנה שומעים על תאונות דרכים מחרידות שם ובאמת זאת שאלה ברמה הלאומית.

אבשלום וילן: כל ההסברים שניתנו פה, זאת מין הרגשה ששמענו אותם עשרים פעם אם לא יותר.

אבשלום וילן: מדוע מדינת ישראל לא יכולה לסלול כביש דו-מסלולי מהיר ונוח ולהקטין גם את בעיות התחבורה וגם את הנפגעים, כמקובל במדינה נורמלית?

אחמד טיבי: תודה רבה.

אחמד טיבי: מי עוד נמצא כאן?

<אייל בלום: אני רוצה התייחסות לחברות הסלולר.

<אייל בלום: הבחור ממשרד התקשורת עסוק והוא כבר הלך.

<אייל בלום: קיבלנו פה נתונים וכל אחד מסביר שיש פריסה.

<אייל בלום: בסופו של דבר יש בתים בערבה התיכונה שבהם אי אפשר להתקשר מהבית ואי אפשר לגלוש בטלפון.

<אייל בלום: דרך אגב, המצב הולך ומידרדר כל הזמן.

<אייל בלום: מאז הרפורמה שהייתה בסלולר, המצב הולך ומידרדר כל הזמן והניתוקים בכביש הערבה הולכים ומתרבים.

<אייל בלום: אנחנו באמת מבקשים לראות איך הפריסה בתוך היישובים הופכת להיות טובה יותר פרטנר כמעט ולא קיימת, סלקום ופלאפון – תלוי איפה.

<אייל בלום: באמת אנחנו מבקשים לראות איך כן מייצרים את הקליטה הזאת, למרות שברור לנו שהכדאיות הכלכלית פה בעייתית.

<אייל בלום: בסופו של דבר, יש פריפריה במדינה וצריך את התקשורת הזאת.

אחמד טיבי: תודה.

אחמד טיבי: מאיר צור, בבקשה.

<מאיר צור: שלום ותודה, אני מצטרף למה שנאמר כאן גם על ידי חברי הערבה וגם על ידי אבו.

<מאיר צור: בסוף אי אפשר רק לדבר כמה חשוב שתהיה פריסה ארצית, שיחלקו ושיגורו אנשים בפריפריה, ואין יותר פריפריה מהערבה.

<מאיר צור: יושבות כאן גם חברות שהן פרטיות וגם חברות ממשלתיות ונותנות נימוקים מנומקים למה אפשר וכמה אפשר ומתחילות להצטדק.

<מאיר צור: זה לא מקובל וזה לא ראוי.

<מאיר צור: בסופו של דבר, גם מי שגר בערבה צריך לזכות לקבל את התשתיות כמו שיש בכל הארץ.

<מאיר צור: אין סיבה שזה לא יהיה.

<מאיר צור: מה גם שכל מי שהלך למכרזים, זה היה במכרזים שלכם, עם כל הכבוד לכם.

<מאיר צור: אני מבקש מיושב-ראש הוועדה לכפות עליהן בצורה ברורה, על כל החברות כאן, להתחיל ולקדם את התשתיות, וגם מול משרדי הממשלה.

<מאיר צור: בסוף אנחנו מגיעים הנה לכנסת וזה המקום היחיד שיכול לכפות עליהן לעשות את זה.

<מאיר צור: בבית המשפט, לצערי, אי אפשר.

<מאיר צור: הם לא מחוברים לזה כמו שצריך, לצערי.

<מאיר צור: מה שצריך זה שאתה תזמן אותם עוד פעם, נזמן אותם כל כמה חודשים ובסוף זה יעבוד.

<מאיר צור: תודה.

אחמד טיבי: תודה רבה.

אחמד טיבי: בבקשה.

<דוד דהאן: תודה רבה, אדוני היושב-ראש, אני יושב-ראש הארגונים החברתיים בכנסת, אני חושב שכדאי לקדם חקיקה בנושא הזה שלאורך כל כביש הערבה יהיה טלפון קווי כמו שהיה פעם בכביש החוף.

<דוד דהאן: עם סלולר יכולות להיות בעיות של ניתוקים או כל מיני תקלות.

<דוד דהאן: מי שצריך להתקשר במקומות האלה זה רק במקרי חירום וכל שנייה חשובה.

<דוד דהאן: אם תהיה תקלה אחת, זה לא יעזור.

<דוד דהאן: צריך בחקיקה לחייב בצירים האלה שיהיו טלפונים כל כמה קילומטרים ואפשר יהיה להשתמש בהם.

חיים ילין: זה בתקן האירופי ובתקן באמריקה בכל הכבישים.

<קריאה: לפני הסלולר היה בכביש החוף.

<קריאה: היה פעם, אם אתם זוכרים.

<קריאה: כל כמה קילומטרים היה פעם דבר כזה.

<ציפי גדיש: אולי נלמד איך באלפים מייצרים את התקשורת?

<ציפי גדיש: שם יש הרים וגבעות.

חיים ילין: אתרי הסקי מממנים את זה.

<ציפי גדיש: בכל מקום שם יש תקשורת.

<ציפי גדיש: יש שם הרים וגבעות.

אחמד טיבי: מישהו נמצא כאן ורוצה לדבר?

אחמד טיבי: בבקשה, אחרון הדוברים.

<יפתח בן-דוד: אני מפארן ואני מדבר בשם בתי, נטע שני, שלמדה באוניברסיטה הנדסת חשמל ואלקטרוניקה וגרה בעין יהב.

<יפתח בן-דוד: היא מנסה לעסוק בעבודה הזאת והיות והיא גרה בערבה, היא צריכה לעבוד מרחוק בהייטק.

<יפתח בן-דוד: היא מתעסקת בעיבוד תמונה והיא כותבת שבמהירות הקיימת אי אפשר להעביר קבצים, אי אפשר לעבוד בדברים האלה.

<יפתח בן-דוד: יש ניתוקים בלתי נסבלים.

<יפתח בן-דוד: בטכניקה של בזק, של IDSL , ואי אפשר לעבוד.

<יפתח בן-דוד: מהירות הגלישה אינה מאפשרת לבצע שיחות סקייפ, שליחת נתונים בלתי אפשרית.

<יפתח בן-דוד: יש ניתוקים בלתי אפשריים של מערכת החשמל, דבר שלא עלה פה לדיון, של שעות או דקות.

<יפתח בן-דוד: בפריפריה אין אפשרות לעבוד מרחוק בהייטק.

<יפתח בן-דוד: היא למדה את זה והיא מנסה להתקיים מזה.

<יפתח בן-דוד: אפשר לנסוע לגור בתל אביב, אבל היא רוצה לגור בערבה.

<יפתח בן-דוד: תודה.

אחמד טיבי: תודה רבה.

אחמד טיבי: אני מניח, חיים, שכל מה שנאמר פה על אזור הערבה, חל גם על יישובים בדואים בדרום.

חיים ילין: חד-משמעית, אותו דבר.

אחמד טיבי: אותו דבר.

חיים ילין: שם המצב יותר גרוע.

חיים ילין: זה המקום היחיד שנוסעים לבית ספר בכביש לבן, מה שאסור לנו לעשות במועצות אזוריות, להסיע תלמידים בכביש לבן.

חיים ילין: זה יותר גרוע.

אחמד טיבי: אני רוצה לקרוא את סיכום הדיון, ברשותכם.

אחמד טיבי: הוועדה קובעת כי ישנם מקומות באזורים רבים במדינת ישראל, באזורים מרוחקים, באזורי פריפריה, שאין בהם קליטה סלולרית.

אחמד טיבי: לא יעלה על הדעת שבשנת 2017 אין מענה הולם וזמין בתקשורת סלולרית במצב בו אנשים נקלעים לתאונות דרכים באזור שומם, כמו הערבה התיכונה וכלל אזורי יישובי הדרום.

אחמד טיבי: הוועדה תפנה לשר התקשורת בדרישה להתערב באופן אישי בכל סוגיית הכיסוי הסלולרי בכל מדינת ישראל ובפרט באזורים מרוחקים, ולערוך בחינה מחודשת של אופן ורמת הכיסוי, תוך שימת דגש על כיסוי חירום במקומות הנדרשים לכך בהתאם לרמת הסיכון.

אחמד טיבי: הוועדה תפנה למנכ"לי החברות הסלולריות ותדרוש להעביר לוועדה תוך שבועיים מהיום דוח כתוב על כיסוי הקליטה באזור הערבה התיכונה ובשאר יישובי הנגב והאזור.

אחמד טיבי: הוועדה תפנה למנכ"ל חברת בזק ותדרוש להעביר, לוועדה תוך שבועיים מהיום, סקירה על תשתית בזק ביישובי הערבה התיכונה וביישובי הדרום.

אחמד טיבי: הוועדה תפנה לשר התחבורה ותדרוש לקבל סטטוס סלילת כביש הערבה לכביש דו-מסלולי מיוטבתה ועד צומת הערבה.

אחמד טיבי: הוועדה תפנה למנכ"ל הרשות השנייה, כרגולטור, להורות לעידן פלוס לפעול במידית לכיסוי קליטה של עידן פלוס ביישובי הערבה התיכונה.

אחמד טיבי: תודה רבה, תם סדר-היום, אני מודה ליושב-ראש.